La Repùblega Sociałista Federativa Soviètega Transcaucàzega o RSFS Transcaucàzega ła ze sta na repùblega soviètega de curta durada, dal 1922 al 1936. Ła zera costituia da na federasion de Stati che ła ciapava drento de ła RSS Zeorzana, ła RSS Armena e ła RSS Azera, tradisionalmente conoseste co nome "Rejon Transcaucàzeghe" inte l'Union Soviètega. La capitałe ła zera Tbilisi. Le radize de ła repùblega łe deriva da ła desołusion de l'Inpero ruso inte el 1917, inte el ndar de ła Revołusion rusa, co che łe province del Càucazo łe se ghea separà e łe ghea tentà de formare un stato federałe a parte, ciamà Repùblega Federałe Democràtega Transcaucàzega. I vari intaresi nasionałi e ła guera co l'Inpero turco i ghea portà parò a ła desołusion de ła Repùblega solché sie mezi dopo, inte l'apriłe 1918. Inte i ani sucesivi, i tre stati costituenti i zera pasai traerso de na guera siviłe che ła ghea traesto-drento anca l'Armada Rosa, e i ghene zera ndai fora cofà repùbleghe sociałiste sovièteghe. Inte el marso del 1922 ła zona ła ze sta reunia cofà union de repùbleghe sovièteghe. Inte l'isteso an i tre stati i ghea costituio na sìnguła repùblega, ma inte el 1936 st'ùltema ła se ghea desolvesto e ła se ghea dividesto in tre stati separai: ła RSS Zeorzana, ła RSS Armena e ła RSS Azera.